  Майя Бывальцева 1-тӥ куарусёнэ «Лудорвай» музей-заповедникын удмурт мифтодосъя нылпиослы шудон инты усьтӥзы. Со сярысь ивортэмын ужъюртлэн сайтаз. «Выль шудон инты гурт выжыкылъёсын но калык мифъёсын быдэс дуннелэсь омырзэс пыӵатэ. Выль площадка — со шудон понна огшоры инты гинэ ӧвӧл. Со зэмос кар, кытын мифологиысь пӧйшуръёсты, выжыкылъёсысь пиналъёсын яратоно персонажъёсты, паймымон ӟечыретъёсты, луо шурез но трос мукетсэ адӟыны луоз», — верамын ивортонын. Выль интыын вашкала удмуртъёслэн дуннеез валамзы возьматӥське. Со куинь дуннеез возьматӥсь куинь люкетлэсь кылдытэмын: вылӥ (инбам), шор (музъем) но улӥ (ву). «Инбам» люкетаз берганъёсын но вылаз тылобурдоосын ӟечыретъёс пуктӥзы. «Музъем» люкетаз — кызлы, удмуртъёслэн воршуд писпузылы, укшась карусель. Котыраз така, ӵӧж, скал но вал сыло. «Ву» люкетаз луо шур «бызе», солэн ярдураз бадӟым чорыген чорыгась сылэ. Площадкаез кылдытӥз Ижкарысь суредасьёслэн «Творческая дача» группазы, ужъёсын кивалтӥз скульптор Анфим Ханыков. Ваньмыз объектъёс пулэсь лэсьтэмын, соос пӧртэм арлыдъем пиналъёслы гинэ ӧвӧл, бадӟымъёслы но тупалозы. Тегъёс: Лулчеберет Туризм Удмуртия Лудорвай пиналъёс удмуртъёс Удмуртиысьтуризм  